Star Wars: The Force Awakens

***Star Wars: The Force Awakens*** (også kjent som ***Star Wars: Episode VII — The Force Awakens***) er en amerikansk science fiction-film fra 2015 og den syvende filmen i *[[Star Wars]]*-serien. Filmen er regissert av J.J. Abrams, og Harrison Ford, Mark Hamill, Carrie Fisher, Adam Driver, Daisy Ridley, John Boyega og Oscar Isaac medvirker i de viktigste rollene. Flere skuespillere fra tidligere *Star Wars*-filmer gjentok også rollene sine.

Historien foregår cirka 30 år etter hendelsene i *[[Star Wars Episode VI: Jediridderen vender tilbake]]* (1983). Filmen skildrer kampen mellom motstandsbevegelsen og militærmakten First Order, i tillegg til jakten på jediridderen Luke Skywalker. Motstandspiloten Poe Dameron (Isaac) gjemmer et kart med informasjon om Lukes oppholdssted i droiden BB-8. Den blir funnet av skraphandleren Rey (Ridley), som sammen med stormtrooperen Finn (Boyega) prøver å returnere droiden til motstandsbevegelsen.

Abrams og Lawrence Kasdan bearbeidet manuset til Michael Arndt. John Williams, som komponerte lydsporene til de forrige filmene, gjorde det også denne gang. Mesteparten av filminnspillingen foregikk fra mai til november 2014 i Abu Dhabi, i Irland og i Pinewood Studios i England.

*The Force Awakens* hadde verdenspremiere 14. desember 2015 og kinopremiere i Norge 16. desember. Anmelderne var fornøyde og roste actionscenene, rollefigurene, regien, spesialeffektene og lydsporet. Disney ga filmen en omfattende markedsføringskampanje, og filmen satte kinorekorder verden over. Filmen er den fjerde mest innbringende filmen på verdensbasis (uten justering for inflasjon). Den ble også nominert til fem Oscar-priser, blant annet for beste filmklipp og beste originalmusikk. Den vant også åtte Saturn Awards. Filmen er den første i en tredje *Star Wars*-trilogi, og den ble etterfulgt av *[[Star Wars: The Last Jedi|The Last Jedi]]* i 2017 og *[[Star Wars: The Rise of Skywalker|The Rise of Skywalker]]* i 2019.

## Bakgrunn
*Star Wars*-skaperen George Lucas hadde lenge vurdert å lage en ny trilogi som skulle utspille seg etter hendelsene i *[[Star Wars Episode VI: Jediridderen vender tilbake]]* (1983), men det ble aldri noe av. I oktober 2012 solgte han filmselskapet Lucasfilm til The Walt Disney Company.

Etter at Disney tok over begynte de arbeidet på den nye trilogien. Lucas bidro med ideer, men de ble avslått. Det første manuset til filmen ble skrevet av Michael Arndt. I førsteutkastet hadde Luke Skywalker en langt større rolle enn det han hadde i sluttresultatet. David Fincher, Brad Bird, Ben Affleck og Guillermo del Toro ble alle vurdert som mulige regissører, men valget falt til slutt på J.J. Abrams. Kathleen Kennedy, Abrams og Bryan Burk skulle produsere filmen.

Lawrence Kasdan og Abrams tok over manusarbeidet da Arndt brukte for lang tid. Abrams lot seg inspirere av førstefilmen *[[Star Wars Episode IV: Et nytt håp]]* (1977) og ville vektlegge følelser over informasjonsformidling. I januar 2014 bekreftet Abrams at manuset var ferdig.

## Handling
Omtrent 30 år etter ødeleggelsen av den andre Dødsstjernen, er Luke Skywalker (Mark Hamill), den siste gjenlevende jediridderen, forsvunnet. Både First Order, en etterfølger til det falne Galaktiske Imperiet, og motstandsbevegelsen, en militær styrke støttet av den nye galaktiske Republikken under ledelse av Lukes tvillingsøster Leia Organa (Carrie Fisher), gjennomsøker galaksen i håp om å finne ham.

I en landsby på planeten Jakku, møter motstandspiloten Poe Dameron (Oscar Isaac) vismannen Lor San Tekka (Max von Sydow) for å få et kart med koordinater til Lukes hemmelige oppholdssted. Da stormtroopers under kommando av den mystiske, maskerte Kylo Ren (Adam Driver) invaderer landsbyen gjemmer Poe kartet i minnet til droiden BB-8. Droiden blir sendt av gårde, og Poe tas til fange. BB-8 møter skrapsamleren Rey (Daisy Ridley) som er på jakt etter gammelt skrap som hun kan selge for å få råd til mat. Etter at Ren bruker Kraften på Poe for å fremtvinge sannheten om hvor kartet befinner seg, får Poe hjelp av stormtrooperen FN-2187 til å flykte i en stjålet TIE-fighter. De krasjlander på Jakku, og FN-2187, med det nye kallenavnet «Finn», ser ut til å være den eneste overlevende. Han møter Rey og BB-8 og forteller dem at han er med i motstandsbevegelsen. De blir plutselig angrepet av soldater fra First Order. Rey, Finn og BB-8 blir tvunget til å flykte fra planeten i et nedslitt romskip, Millennium Falcon.

Falcon bryter snart sammen og etterlater dem i drift i rommet, og de blir etter hvert trukket inn i et større romskip. Rey, Finn og BB-8 frykter at det er et romskip fra First Order som har tatt dem, og gjemmer seg derfor i et rom under gulvet. Det viser seg imidlertid at det er Han Solo (Harrison Ford) og Chewbacca (Peter Mayhew) som tar seg om bord i skipet. Han Solo forteller dem at Luke Skywalker forsvant etter at en av lærlingene hans gikk over til den mørke siden under navnet Kylo Ren og dermed ødela alt som Luke hadde bygd opp. På Starkiller Base, en isplanet omgjort til et supervåpen i stand til å utslette hele stjernesystemer, får Ren vite fra First Orders øverste leder Snoke (Andy Serkis) at for å overvinne sin indre konflikt med Kraftens lyse side må han drepe sin egen far, Han Solo. Rey, Finn, BB-8, Han og Chewbacca ankommer planeten Takodana og møter barvertinnen Maz Kanata (Lupita Nyong'o), som hjelper BB-8 å komme i kontakt med motstandsbevegelsen. Finn bestemmer seg imidlertid for at han heller vil flykte på egen hånd. Da Rey samtidig finner Anakin Skywalkers lyssabel i et gammel hvelv, får hun et redselsfullt syn fra fortiden, og nekter å beholde lyssabelen når Maz like etter foreslår det. Finn tar den likevel med for sikkerhets skyld.

Etter tips om hvor BB-8 befinner seg, går First Order til angrep mot Takodana. I mellomtiden ødelegges det republikkstyrende Hosnia-systemet og dets viktigste planet, Hosnian Prime, av Starkiller Base. Han, Chewbacca og Finn tar opp kampen mot First Order ved hjelp av en skvadron av motstandsbevegelsens X-vinge-jagere under ledelse av Poe, som har overlevd flystyrten på Jakku og sluttet seg til motstandsbevegelsen igjen. Rey blir derimot tatt til fange av Ren og ført til Starkiller Base. Der forsøker han å tvinge kartet ut av henne, men Rey klarer å motstå Kraften hans. Senere unnslipper hun cellen ved hjelp av et gammelt jediknep. Han Solo gjenforenes med Leia da han, Chewbacca og Finn ankommer motstandsbevegelsens base på planeten D'Qar. BB-8 møter R2-D2, som har vært i dvalemodus helt siden Lukes forsvinning.

Starkiller Base forbereder seg på å utslette D'Qar, men motstandsbevegelsen legger en plan for å gå til motangrep og utslette supervåpenet før det rekker å angripe dem. Ved hjelp av Millenium Falcon drar Han, Chewbacca og Finn til Starkiller Base. Der lykkes de i å senke skjoldet slik at angrepet kan iverksettes. Deretter gjenforenes de med Rey. Det viser seg imidlertid at X-vinge-flåten ikke klarer å trenge inn til våpenet, dermed må Han og Chewbacca bruke fysiske eksplosiver for å gi dem den nødvendige åpningen. Ren kommer til for å stoppe dem. Han Solo konfronterer Ren, og ber han forlate den mørke siden. I stedet dreper Ren faren med lyssverdet sitt, og Han Solo forsvinner ned i reaktoren. Chewbacca utløser deretter eksplosivene slik at X-vinge-jagerne lykkes med å uskadeliggjøre Starkiller Base.

Samtidig jages Finn og Rey av Ren. Finn forsøker å forsvare seg ved hjelp av Anakins lyssabel. Da han blir skadet, overtar Rey lyssabelen og overvinner Ren ved hjelp av Kraften. Ren er overrasket over hva som møter ham, og flykter. Sammen med Finn og Chewbacca, flykter Rey fra den ødelagte planeten før den eksploderer. Motstandsbevegelsen feirer seieren, mens Leia, Chewbacca og Rey sørger over Han Solos død. Plutselig våkner R2-D2 til live igjen og avslører at den er i besittelse av resten av kartet som BB-8 kun har én del av. Sammen med R2-D2 og Chewbacca følger Rey kartet til den fjerne havplaneten Ahch-To. Hun finner Luke på toppen av et høyt fjell og tilbyr ham Anakins lyssabel. Luke stirrer morskt og overrasket tilbake på henne.

## Medvirkende

* Daisy Ridley som Rey, en skrapsamler på søppelplaneten Jakku som viser seg å ha talent for Kraften.
* Adam Driver som Kylo Ren/Ben Solo, Hans og Leias sønn som blir lurt over til den mørke siden etter at han var lærling hos Luke Skywalker.
* John Boyega som FN-2187/Finn, en stormtrooper som begynner å tvile på organisasjonen han arbeider for.
* Oscar Isaac som Poe Dameron, en X-wing-pilot fra motstandsbevegelsen som blir tatt til fange av Kylo Ren.
* Andy Serkis som Snoke, Kylo Rens læremester og øverste leder i organisasjonen First Order.
* Harrison Ford som Han Solo, en tidligere smugler som prøver å finne igjen sitt gamle skip Millennium Falcon.
* Carrie Fisher som Leia Organa, Hans kone som leder den militære styrken motstandsbevegelsen.
* Mark Hamill som Luke Skywalker, en tidligere jediridder som er sporløst forsvunnet.
* Anthony Daniels som C-3PO, Leias gullfargede protokolldroide og følgesvenn.
* Peter Mayhew som Chewbacca, Han Solos wookiee-pilot og bestevenn, som er med ham i tykt og tynt.
* Lupita Nyong'o som Maz Kanata, en pirat som hjelper BB-8 å komme i kontakt med motstandsbevegelsen.
* Gwendoline Christie som Captain Phasma, en stormtrooperoffiser i First Order.
* Domhnall Gleeson som Armitage Hux, general i First Order og kommandør på hovedbasen Starkiller Base.
* Max von Sydow som Lor San Tekka, en gammel mann som overleverer informasjonen om Luke Skywalker til Poe.
* Simon Pegg som Unkar Plutt, en skraphandler på søppelplaneten Jakku.
* Warwick Davis som Wollivan, en av kantinegjestene i Maz Kanatas bar.
* Greg Grunberg som Snap Wexley, en av x-wing-pilotene og Poes venn.
I tillegg var Bill Hader og Ben Schwartz stemmegivere til BB-8, Poes følgesdroide. Dave Chapman og Brian Herring var dukkeførere.

## Produksjon
### Valg av roller

Abrams møtte potensielle skuespillere rundt august 2013 for å lese manuset og ta opptaksprøver. Det ble holdt åpne opptaksprøver i Storbritannia, Irland og USA i november 2013 for rollene som «Rachel» og «Thomas». Rollebesetningen begynte for alvor i januar 2014 da Kasdans og Abrams bearbeidet manuset. Opptaksprøvene med skuespillerne varte til det var tre uker igjen før ensemblet skulle offentliggjøres, og den endelige beslutningen ble tatt noen få uker før. Skuespillere som ble valgt og agentene deres fikk streng taushetsplikt. Rollelisten ble offentliggjort 29. april 2014.

George Lucas kunngjorde i 2013 at skuespillerne Carrie Fisher, Harrison Ford og Mark Hamill fra tidligere *Star Wars*-filmer skulle gjenta rollene i den nye filmen, men det ble først bekreftet over et år senere. J.J. Abrams har sagt at disse tre figurene «vil være like gamle og mytiske som fortellingen om kong Arthur. De vil være rollefigurer som [de nye figurene] kanskje har hørt om, men kanskje ikke. De vil være figurer som kan ha eksistert, eller som bare høres ut som et eventyr...» Det ble lenge spekulert på hvem som skulle spille de nye rollefigurene, og i mars 2014 sa skuespilleren Dominic Monaghan at Abrams var på utkikk etter ukjente skuespillere til de tre hovedrollene. Daisy Ridley, John Boyega og Oscar Isaac fikk etter hvert de tre hovedrollene som skraphandleren Rey, stormtrooperen Finn og motstandspiloten Poe Dameron.

Både Fisher og Hamill fikk en personlig trener og en ernæringsekspert for å ligne eldre versjoner av seg selv. I mai 2014 offentliggjorde Abrams en donorkonkurranse til inntekt for UNICEF fra innspillingsstedet Abu Dhabi. Vinneren fikk lov til å besøke innspillingen, møte skuespillerne og selv være med i filmen.

### Innspilling og filmeffekter

Innspillingen av *Star Wars: The Force Awakens* foregikk hovedsakelig på fire steder: i Pinewood Studios ved London, på øya Skellig Michael utenfor County Kerrys kyst i Irland (sluttscenen), ulike landskapsområder i Island og Abu Dhabi i De forente arabiske emirater. Puzzlewood i Deanskogen ble imidlertid tatt i bruk til skogscenene. I tillegg til 35 mm film, ble filmen også skutt på 65&nbsp;mm IMAX-format.

Sjeffotografen Daniel Mindel sa at filmen skulle basere seg på bruk av ekte kulisser og skalamodeller fremfor dataanimasjon. Grunnen var å få den mer lik den første *Star Wars*-trilogien, og spesielt førstefilmen *[[Star Wars Episode IV: Et nytt håp]]*. Droidefiguren BB-8 var en fysisk rekvisitt som ble konstruert av effekteksperten Neal Scanlan og kontrollstyrt live under innspillingen. Under filmklippingen ble deler av handlingen klippet vekk for å gjøre den enklere, blant annet en scene med Maz Kanata og Leia Organa. I februar 2014 offentliggjorde effektselskapet Industrial Light & Magic (ILM) planer om å åpne en ny avdeling i London, og de siterte den nye *Star Wars*-filmen som en årsak for utvidelsen. ILMs avdeling i Vancouver ville også arbeide med spesialeffekter for filmen.

### Musikk
I juli 2013 ble det bekreftet at John Williams, som komponerte musikken for de andre filmene, også skulle komponere lydsporet denne gang. Filmselskapet brukte Williams' tidligere *Star Wars*-musikk til de første to trailerne. Komposisjonsarbeidet begynte i desember 2014, og han ble ferdig i juni 2015. Williams ville bruke spor fra de forrige filmene på «en naturlig måte», i tillegg til å bruke nytt materiale. Innspillingen av filmmusikken begynte 1. juni 2015 hos Sony Pictures Studios med William Ross som dirigent på de fleste av låtene. Williams var selv til stede og dirigerte de låtene Ross ikke gjorde. Innspillingen ble ferdig 14. november 2015. Musikkalbumet *[[Star Wars: The Force Awakens (filmmusikk)|Star Wars: The Force Awakens – Original Motion Picture Soundtrack]]* ble utgitt på CD, vinyl og for streaming av Walt Disney Records 18. desember 2015. Den sørkoreanske guttegruppen EXO utgav også sangen «Lightsaber» i et samarbeid med *Star Wars*-filmen for kinoutgivelsen i Sør-Korea 11. november.

## Utgivelse

Filmtittelen ble offentliggjort 6. november 2014 som *Star Wars: The Force Awakens*. I motsetning til de tidligere filmene inngår ikke episodenummeret med romertall i tittelen, men betegnelsen *Episode VII* inngår likevel i rulleteksten på starten av filmen. I desember 2015 avslørte Pablo Hidalgo, den kunstneriske lederen hos Lucasfilm Story Group, at arbeidstittelen for filmen var *Shadow of the Empire*. I Norge fikk filmen en 12 års-aldersgrense av Medietilsynet med følgende begrunnelse. «Gjennomgående mørk stemning og store mengder actionvold gjør at denne filmen får 12-årsgrense.»

*Star Wars: The Force Awakens* hadde verdenspremiere i Los Angeles i TCL Chinese Theatre, El Capitan Theatre og Dolby Theatre 14. desember 2015 med mer enn 5000 kinogjengere til stede. Filmen fikk deretter kinopremiere i blant annet Norge 16. desember. I Storbritannia hadde filmen premiere 17. desember, mens kinopremieren i resten av Nord-Amerika var 18. desember. *The Force Awakens* har satt flere kinorekorder med blant annet mest solgte forhåndsbilletter og største åpningshelg. Filmen ble den raskeste til å nå en omsetning på over én milliard dollar, ved å gjøre dette på tolv dager. Totalomsetningen ligger på 2, 07 milliarder dollar. Filmen er dermed den fjerde mest innbringende filmen noensinne (uten justering for inflasjon), samt den tredje filmen med en inntjening på over to milliarder dollar (etter *[[Avatar (film)|Avatar]]* og *[[Titanic (1997)|Titanic]]*). *The Force Awakens* var den mest innbringende filmen i 2015 på verdensbasis, og den tredje mest innbringende i Norge.

### Markedsføring
Filmen har fått en omfattende markedsføringskampanje bak seg. De ulike filmtrailerne slo YouTube-rekorder og ble innlemmet i Guinness rekordbok flere ganger. Disney Publishing Worldwide og Lucasfilm offentliggjorde i mars 2015 at en bokserie på 20 bøker og e-bøker under tittelen «Journey to *Star Wars: The Force Awakens*» skulle bli utgitt det året i forkant av filmpremieren. Alan Dean Foster, som skrev en bokversjon av *[[Star Wars Episode IV: Et nytt håp]]*, skrev også en bokversjon av ''Star Wars: The Force Awakens''. Lucasfilm og Disney Consumer Products annonserte også at 4. september 2015 skulle bli «Force Friday», hvor salgsvarer til *The Force Awakens* ville bli solgt. Fra den dagen kunne tilhengerne kjøpe leker, bøker, klær, lyssabler og andre produkter hos Disney Store og andre forhandlere verden over. Flere kinoer i USA holdt *Star Wars*-maraton 17. desember 2015 med alle de sju filmene, og Air France opprettet egne flyavganger til utålmodige fans som ville se den nye filmen.

### Anmeldelser

*Star Wars: The Force Awakens* fikk god kritikk, og anmelderne roste actionsekvensene, rollefigurene, effektene, regien og musikken. Noen kritikere kalte imidlertid filmen en kopi av *[[Star Wars Episode IV: Et nytt håp]]*. Nettsiden Rotten Tomatoes har anslått at 93 % av totalt 374 anmeldelser var positive, og konsensusen er at «*The Force Awakens* er fylt med action og befolket av både kjente fjes og nytt blod. Den vekker filmseriens tidligere storhet samtidig som den forsyner oss med ny energi.»

Peter Bradshaw fra *[[The Guardian]]* gav den fem av fem stjerner og skrev at den var «både et fortellingsmessig fremskritt fra de tidligere tre filmene og en skarpsindig, kjærlig, ny generasjonsreboot... vanvittig, melodramatisk og sentimental selvfølgelig, men spennende og proppfull av energi og sin egen form for generøsitet». Justin Chang fra *[[Variety]]* skrev at filmen har «tilstrekkelig med stil, moment, kjærlighet og omsorg til å vise seg uimotståelig for de som noensinne har kalt seg fans».

*[[Verdens Gang]]* kalte filmen for «et moderne fantasieventyr for vår tid», og *[[Aftenposten]]* kalte den en «forrykende film nummer syv». Begge ga filmen terningkast 5. Birger Vestmo fra *[[Filmpolitiet]]* ga den terningkast 6 og skrev: «J.J. Abrams fører et modernisert filmspråk, men tar i bruk mange av de samme virkemidlene som George Lucas satte standarden for i den første *Star Wars*-filmen i 1977. [...] Daisy Ridley er en helt fantastisk ny helt, som stilles overfor noen interessante utfordringer.»

Aksell Kiell fra *[[Dagbladet]]* var misfornøyd og kalte den en «strukturert reprise av *A New Hope* [...] *The Force Awakens* satser så hardt på nostalgi at alt det som fungerer – som Kylo Ren, First Order, droiden BB-8 – fremstår som oppdaterte versjoner av elementer fra den opprinnelige trilogien.»

### Utmerkelser
*The Force Awakens* har vunnet flere bransjepriser. Filmen ble nominert til fem Oscar-priser under den 88. Oscar-utdelingen for beste originalmusikk (John Williams), beste lydklipp (Matthew Wood og David Acord), beste lydmiks (Andy Nelson, Christopher Scarabosio og Stuart Wilson), beste filmklipp (Maryann Brandon og Mary Jo Markey) og beste visuelle effekter (Roger Guyett, Patrick Tubach, Neal Scanlan og Chris Corbould). Den ble nominert til fire British Academy Film Awards under den 69. BAFTA-utdelingen og vant én for effektarbeidet. *The Force Awakens* ble også nominert til 13 Saturn Awards og vant åtte, blant annet for beste science fiction-film, beste manus, beste mannlige hovedrolle og beste mannlige birolle. Filmen vant også diverse publikumspriser, blant annet tre MTV Movie Awards og to Teen Choice Awards.

### Video
*Star Wars: The Force Awakens* ble gjort tilgjengelig for nedlasting 1. april 2016. Den ble deretter utgitt på DVD og Blu-ray 5. april. Disse utgivelsene inneholdt noe bonusmateriale, blant annet noen bortklipte scener. I likhet med de andre filmene i serien ble *The Force Awakens* delt opp i 50 kapitler for videoutgivelsen. En «Collector's Edition» på Blu-ray 3D ble utgitt 15. november 2016. Den inneholdt mer bonusmateriale enn de forrige utgivelsene, blant annet flere bortklipte scener og kommentarspor av J.J. Abrams.

## Oppfølgere
*The Force Awakens* var den første filmen i en tredje *Star Wars*-trilogi. Oppfølgeren *[[Star Wars: The Last Jedi]]* hadde kinopremiere i Norge 13. desember 2017. Flere av skuespillerne fra *The Force Awakens* gjentok rollene sine i filmen, mens Benicio del Toro, Laura Dern og Kelly Marie Tran spilte nye rollefigurer. Oppfølgeren ble regissert og skrevet av Rian Johnson. Den siste filmen i trilogien, *Episode IX*, ble regissert av J.J. Abrams etter at Colin Trevorrow trakk seg.

## Referanser




## Eksterne lenker
* 
* 
*